טל ברודי עולה לקליעה במשחקה של מכבי תל אביב נגד בולוניה ביד אליהו, 28 באוקטובר 1976
טל ברודי בין מקבלי פרס ישראל לשנת ה'תשל"ט
**טל (טלבוט) ברודי** (באנגלית: **Tal Brody**‏; נולד ב־30 באוגוסט 1943 בטרנטון, ניו ג'רזי, ארצות הברית) הוא כדורסלן עבר אמריקאי-ישראלי אשר הפך בישראל לסמל ככדורסלן, וכעולה אשר נקלט בהצלחה בחברה הישראלית. ברודי זכה בפרס ישראל לשנת ה'תשל"ט על "תרומה מיוחדת לחברה ולמדינה בתרבות הגוף".

ביוגרפיה
--------

אביו של ברודי, מיכאל (מקס) צ'רנוברודה, עלה לארץ ישראל מפולין בשנות ה-20 של המאה ה-20. כעבור שלוש שנים היגר לארצות הברית, שם נולדו טל ואחותו הגדולה רנה. ברודי החל לשחק כדורסל בגיל 8. הוא הוביל את קבוצת בית הספר התיכון המקומי לזכייה באליפות ניו ג'רזי. ב-1961 סיים את לימודי התיכון, וקיבל 40 הצעות למלגה ממכללות שונות ברחבי ארצות הברית. ברודי בחר באוניברסיטת אילינוי, ושיחק בשורותיה במסגרת ליגת המכללות. ברודי סיים תואר ראשון בחינוך גופני ובספורט ותואר שני בחינוך ובפסיכולוגיה חינוכית באוניברסיטת אילינוי.

לישראל הגיע בקיץ שנת 1965 כחבר משלחת ארצות הברית למכביה השביעית. קבוצתו זכתה במדליית זהב בטורניר. באותה שנה הוא נבחר בדראפט ה-NBA במקום ה-12, על ידי קבוצת בולטימור בולטס. למרות זאת החליט ב-1966 לעלות לישראל והצטרף לקבוצת הכדורסל של מכבי תל אביב.

### ככדורסלן בישראל

ברודי הוביל את מכבי תל אביב בעונת 1966/67 לשלב הגמר בגביע אירופה למחזיקות גביע, הישג חסר תקדים נכון לאותה עת. במהלך פעילותו ככדורסלן ייצג ברודי שתי נבחרות לאומיות – של ארצות הברית ושל ישראל. הוא שיחק בנבחרת ארצות הברית באליפות העולם בליובליאנה ב-1970. בשלב מסוים בהיותו עולה חדש חזר ברודי לארצות הברית כדי להתגייס לצבא שם, אך חזר מיד בתום שירותו הצבאי לישראל להמשך פעילותו הספורטיבית. לאחר עלייתו ארצה, הוא אף שירת בצה"ל (עם חזרתו מאליפות אירופה בכדורסל בשנת 1973 – בה סיימה הנבחרת במקום השביעי) ולקח חלק במלחמת יום הכיפורים במערך הנ"מ שאבטח את הקריה למחקר גרעיני – נגב).

סיפור השתלבותו של ברודי בחברה ובספורט הישראלי זכה לכיסוי תקשורתי נרחב בשידורי הטלוויזיה הישראלית בתחילת דרכה. שידורי כדורסל ישירים היו מן השידורים הנצפים בטלוויזיה, בהם בלטו משחקיה הבינלאומיים של מכבי תל אביב באירופה, בכיכובו של ברודי. בין הצופים הקבועים במשחקים אלה היה משה דיין, שר הביטחון, שזכה לתואר "ידיד מחלקת הכדורסל" של מכבי תל אביב.

רגע השיא של טל ברודי בא בשנת 1977, לאחר ניצחונה של קבוצתו על קבוצת צסק"א מוסקבה בווירטון שבבלגיה במסגרת משחקי גביע אירופה. הקבוצה הסובייטית, אשר סירבה לשחק בישראל (ונענשה על כך בהפסד טכני), אירחה את מכבי באולם נייטרלי על אדמה זרה. לאחר שמכבי תל אביב ניצחה במשחק, אמר ברודי, במבטא אמריקני כבד, את המשפט:

> 
> אנחנו במפה ואנחנו נשארים במפה - לא רק בספורט, בהכל.
> 
> 
> 
> 

(בדרך-כלל מצטטים משפט זה בצורה ה"מתוקנת" שלו - "אנחנו על המפה"). משפט זה הפך לחלק בלתי נפרד מאוצר הביטויים העברי.

תרצה וטל ברודי עם יעקב אגמון בתוכנית "בירה ומצב רוח"
הרכבה של מכבי תל אביב בשנת 1977 כלל מלבד טל ברודי, את אולסי פרי, מיקי ברקוביץ', ג'ים בוטרייט ולו סילבר. בשנת 1977 זכתה הקבוצה לראשונה בתולדותיה בגביע אירופה לאלופות, לאחר ניצחון על מובילג'ירג'י וארזה, במשחק הגמר שנערך בבלגרד. היה זה אחד ההישגים הספורטיביים הבולטים ביותר לקבוצה ישראלית עד לאותה עת.

### פרישה ממשחק

בשנת 1978 הודיע ברודי על פרישתו מהמשחק. פרישתו לוותה בטקסי פרידה והוקרה. ב-4 בספטמבר 1980 נערך לכבודו של ברודי משחק פרידה והוקרה בהיכל הספורט יד אליהו, בין מכבי תל אביב לבין נבחרת אירופה (92–93). בין כוכבי נבחרת אירופה שבאו לחלוק כבוד לברודי היו חואן אנטוניו קורבלאן, דינו מנגין, חואן אנטוניו סן אפיפניו, ויין בראבנדר ועוד. בין נבחרי הציבור החשובים שבאו לחלוק כבוד בערב הגדול לכבודו של ברודי היו ראש הממשלה לשעבר יצחק רבין, חבר הכנסת משה דיין, ראש עיריית תל אביב-יפו שלמה להט, מזכ"ל פיב"א אירופה בורה סטנקוביץ' ועוד.

### לאחר פרישתו ממשחק

טל ברודי, 2011
לאחר פרישתו כשחקן פעיל קיבל ברודי את תפקיד עוזר־המאמן של קבוצת מכבי תל אביב, ושימש כפרשן כדורסל בשידור הטלוויזיה של משחקי הקבוצה. בהמשך פנה לעסקים אחרים מחוץ לתחום הספורט והרבה לעסוק בתחום הביטוח והדוגמנות. כמו כן החל בפעילות של מעורבות חברתית כשעסק בהדרכת ילדים במשחק הכדורסל. טל ברודי פועל עד היום אף בעידוד עלייה לישראל מארצות הברית.

### פעילות פוליטית

ברודי הצטרף למפלגת הליכוד בשנת 1995 וב-20 באוגוסט 2007 הודיע על כוונתו להשתלב בחיים הפוליטיים. בבחירות המקדימות שנערכו במפלגה ב-8 בדצמבר 2008 התמודד ברודי על מנת להיבחר לרשימת המפלגה כנציג מחוז מישור החוף, והפסיד למועמד דני דנון. ברודי דורג במקום ה-85 ברשימת הליכוד בבחירות לכנסת ה-18.

### פעילות חברתית

ברודי שימש יו"ר של ארגון "הרוח הישראלית" של הסוכנות היהודית. ביולי 2010 מונה ל"שגריר של רצון טוב" מטעם משרד החוץ.

בשנת 2014 החל להשתתף בתוכנית המציאות "הצילו! אני לא יודע לבשל", ששודרה בערוץ 2.

פרסים והוקרה
------------

* בשנת 1989 זכה ברודי בעיטור מכבי ישראל.

* בשנת ה'תשל"ט הוענק לטל ברודי פרס ישראל על "תרומה מיוחדת לחברה ולמדינה בתרבות הגוף"
* בשנת ה'תשס"ד הוא נמנה בין מדליקי המשואות בחגיגות הממלכתיות לציון יום העצמאות.

* בטקס שנערך ב-28 בפברואר 2008 לציון 50 שנה להיווסדות המפעלים האירופאים בכדורסל קיבל ברודי אות הוקרה מטעם היורוליג כאחד מ-13 הסמלים הגדולים של מכבי תל אביב בכל הזמנים.

* בשנת 2015 קיבל את פרס בוני ציון על מפעל חיים.
* בדצמבר 2015 נמסר בהודעה רשמית כי ברודי הוא אחד המועמדים להצטרף בשנת 2016 להיכל התהילה של הכדורסל, לצד שחקנים נודעים ובהם, שאקיל אוניל, אלן אייברסון והשחקנים הזרים, יאו מינג, טוני קוקוץ', ולאדה דיבאץ וניקוס גאליס.
* ב-2017 קיבל תואר דוקטור לשם כבוד מאוניברסיטת בר-אילן.

חיים פרטיים
-----------

ב-1971 נישא לרונית לוין ולהם שני ילדים. מאז 1993 נשוי לתרצה ולהם בת משותפת. מתגורר בתל אביב.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **טל ברודי** |
| ויקישיתוף תמונות ומדיה בוויקישיתוף: **טל ברודי** |

* אתר האינטרנט הרשמי של טל ברודי (באנגלית)

* פרופיל, באתר Basketball-Reference

* פרופיל, באתר Sports-Reference

* פרופיל, באתר פיב"א
* עמוד השחקן של ברודי מהיכל התהילה של מכבי תל אביב, מתוך אתר "הלב הצהוב"
* מאמר על טל ברודי באתר "צהבת"
* הגר רם, ‏בגלגול קודם הייתי שייח', באתר ‏מאקו‏, 3 ביוני 2010
* טל מילר, טל ברודי מציג: שגריר ישראל בתפוצות, באתר mynet (כפי שנשמר בארכיון האינטרנט), 12 במאי 2011
* אביעד פוהורילס, מופע שנות השבעים: טל ברודי חי את המפה, באתר nrg‏, 16 באוגוסט 2013
* אהרל'ה ויסברג, "אני זה מכבי, ומכבי זה אני", באתר ישראל היום, 16 באוגוסט 2013
* אוהד גרינוולד‏, ככה עלינו על המפה: טל ברודי על נקודת המפתח של חייו, באתר וואלה!‏, 28 באוגוסט 2013
* עמית סלונים, ‏"כשאני רואה את עצמי בטלוויזיה אני צוחק", באתר ‏מאקו‏, 23 בספטמבר 2014
* שחר שחר, "אנחנו רוצים לראות את החברים בלשכת עורכי הדין מנווטים את הכישורים שלהם למען הילדים והנערים שאנחנו מסייעים להם", באתר לשכת עורכי הדין בישראל, אפריל 2018
* סרטונים משחק הכדורסל הראשון של טל ברודי בארץ, **1967**, באתר ארכיון הסרטים הישראלי בסינמטק ירושלים
* טל ברודי מקבל תואר דוקטור לשם כבוד מאוניברסיטת בר-אילן, **2017**, סרטון באתר יוטיוב
* יומני חדשות בהשתתפות טל ברודי, באתר ארכיון הסרטים הישראלי בסינמטק ירושלים

הערות שוליים
------------

1. ↑  משה לרר, טלוויזיה אמש: גופיה שכולה גאווה, מעריב, 2 בספטמבר 1980
2. ↑  Blogger, illinisense.blogspot.com (באנגלית)1961: Thoren, Brody, Redmon, Fighting Illini Recruiting Memories
3. ↑  תנועת מכבי ישראל
4. ↑  יעל מרגלית, ‏לפני ריאל: היורוליג כיבד את גדולי מכבי תל-אביב, באתר ONE‏, 28 בפברואר 2008
5. ↑  עוזי ברוך, פרס "בוני ציון" לעולים שתרמו משמעותית לישראל, באתר ערוץ 7, 12 במאי 2015, אוחזר 8 במאי 2018
6. ↑  ההודעה הרשמית על המועמדים לשנת 2016 באתר היכל התהילה של הכדורסל
7. ↑  ברק חקלאי, טל ברודי מועמד להיכנס להיכל התהילה, באתר ynet, 21 בדצמבר 2015
8. ↑  תמרורים, "העולם הזה", גיליון 1703 מ-22 באפריל 1970, עמוד 12
9. ↑  One on One with Mac TA legend Tal Brody, מאת רותי בלום ליבוביץ, ג'רוזלם פוסט, 12 ביוני 2006

| **‏‏נבחרת ישראל‏ - אליפות אירופה בכדורסל 1971 (מקום אחד עשר)** |
| --- |
| 1 לז'ה • 
2 טייכנר • 
3 ברודי • 
4 טורנשיין • 
5 קרן • 
6 שוורץ • 
7 שטרקמן • 
‏8‏ ‏ענבר‏‏
 •‏
9 ברזילי •
10 מרזל •
11 זוכמן •
12 ינאי •
**מאמן:** שלח
 | ישראלישראל |

| **‏‏נבחרת ישראל‏ - אליפות אירופה בכדורסל 1973 (מקום שביעי)** |
| --- |
| 1 זקס • 
2 אבישר • 
3 ברודי • 
4 בן-דוד • 
5 קרן • 
6 ברקוביץ' • 
7 לייבוביץ' • 
‏8‏ ‏נוימרק‏‏
 •‏
9 ענבר •
10 מרזל •
11 אייזנר •
12 ינאי •
**מאמן:** חמו
 | ישראלישראל |

| **‏‏נבחרת ישראל‏ - משחקי אסיה בכדורסל 1974 (מקום ראשון)** |
| --- |
| 1 ארואסטי • 
2 אבישר • 
3 ברודי • 
4 ברקוביץ' • 
5 קרן • 
6 אייזנר • 
7 מרזל • 
‏8‏ ‏מוסקוביץ'‏‏
 •‏
9 נחמיאס •
10 שוורץ •
11 זסלבסקי •
12 ינאי •
**מאמן:** חמו
 | ישראלישראל |

| **‏‏נבחרת ישראל‏ - אליפות אירופה בכדורסל 1975 (מקום שביעי)** |
| --- |
| 1 בלום • 
2 אבישר • 
3 ברודי • 
4 שוורץ • 
5 קרן • 
6 ברקוביץ' • 
7 לייבוביץ' • 
‏8‏ ‏מוסקוביץ'‏‏
 •‏
9 גורן •
10 מרזל •
11 אייזנר •
12 ינאי •
**מאמן:** חמו
 | ישראלישראל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300194705171
* ISNI: 0000 0000 7017 6037
* LCCN: n85074359
* VIAF: 97369987
* WorldCat: viaf-97369987

 |